Jim Lyngvild har med sin sans for skønhed og dramatik iscenesat de mest betagende fotografier med blomster, frugter, strandskaller og naturligvis kunstskattene, inspireret af datidens svulmende, detaljerige malerier. Hertil garneret med Jim Lyngvilds personlige anekdoter og ægte kærlighedserklæringer til genstandene og uddybende tekster fra museets hånd. Vildt, blodigt, erotisk og eksotisk - sådan ønsker Jim Lyngvild at vise og hylde de nærmest mytiske genstande på en helt ny måde, men med respekt for objekternes ophøjede karakter og den poesi, der omgiver mange af dem. Her er tale om genstande skabt til magt, pragt og beundring, og det er i sandhed lykkedes at skabe et historisk billedpragtværk ud over det sædvanlige. Kongernes Samling på Rosenborg Slot rummer en helt enestående samling af genstande med tilknytning til danske konger og dronninger, og bogen giver appetit på at se og fordybe sig meget mere i samlingen, selv om bogen Kongelige Skatte og Kronjuveler efterlader læseren både mæt, beriget og nysgerrig.""